নিজস্ব প্রতিবেদন : কলকাতার বিস্তীর্ণ এলাকার জলে মিলল কলেরার জীবাণু। রাজাবাজার, তিলজলা, তপসিয়া এলাকায় খাল লাগোয়া ৫টি ওয়ার্ডে মিলেছে কলেরার জীবাণু। এরমধ্যে রয়েছে ২৮, ২৯, ৫৮, ৫৯ ও ৬৬ নম্বর ওয়ার্ড।   ডায়রিয়া আক্রান্ত ১০ জন রোগীর মলের নমুনা পাঠানো হয় বেলেঘাটা আইডি হাসপাতালে। বেলেঘাটা আইডি সেই নমুনা পাঠায় নাইসেডে। নাইসেড জানিয়েছে, একজনের মলে কলেরার জীবাণু মিলেছে। ইতিমধ্যেই নাইসেডের এই রিপোর্ট পাঠানো হয়েছে স্বাস্থ্য দফতরে। বাঘাযতীন এলাকায় আন্ত্রিক দেখা দেওয়ার পরই কলেরা সংক্রমণের আশঙ্কা করা হয়েছিল। সেই আশঙ্কা সত্যি করেই এবার শহরে মিলল কলেরার জীবাণু। তবে এতে অযথা আতঙ্কিত হওয়ার মতো কিছু নেই বলে আশ্বস্ত করছেন চিকিত্সকরা। চিকিত্সক অভিজিত্ চৌধুরীর পরামর্শ, এইসময় বেশি করে নুন-জল খান। ডাক্তারের নির্দেশমত যথাযথ অ্যান্টিবায়োটিক খেলেই রোগ নিরাময় হবে। এদিকে, শহরে কলেরার জীবাণুর হদিশ মেলার পরই নাইসেডের প্রতিনিধিদের সঙ্গে বৈঠক করেন পুর প্রতিনিধিরা। ৫০ লাখ মানুষকে প্রতিষেধক দেওয়ার প্রস্তাব দিয়েছে নাইসেড। একইসঙ্গে বিশ্ব স্বাস্থ্য সংস্থার প্রতিনিধিদের সঙ্গে বৈঠক করেন পুর প্রতিনিধিরা। পুরসভার তরফে জল ফুটিয়ে খাওয়ার পরামর্শ দেওয়া হয়েছে।